এক্কেবারে নতুন তৈরি করা ঝাঁ চকচকে একটা হোটেল। আর বুলডোজার নিয়ে সেই হোটেলের কাচের দরজা ভেঙে চুরমার করে ঢুকছেন একজন। ঘটনাটি লিভারপুলের। পুলিশ সূত্রে জানা গিয়েছে, যাঁদের হাতে তৈরি হয়েছে লিভারপুলের ওই হোটেল, তাঁদেরই এক জন শ্রমিক ওই কাণ্ড ঘটিয়েছেন। কারণ? দীর্ঘ দিন ধরে পারিশ্রমিকের টাকা চেয়ে হন্যে হয়ে শেষমেশ এমন কাণ্ড ঘটিয়েছেন তিনি। গত সোমবার দুপুরে লিভারপুলের হোটেলের এই ঘটনাটি ঘটেছে। আর তার পরেই সামনে আসে এই ভিডিয়ো। রিসেপশন এরিয়া ভেঙে তছনছ করে দিয়েছেন ওই শ্রমিক। ভিডিয়োতে এ-ও দেখা গিয়েছে, অন্য শ্রমিকরা তাঁদের সহকর্মীর এমনতর কাণ্ড হাঁ হয়ে দেখছেন। অভিযুক্ত সহকর্মীকে ‘ইডিয়ট’ বলে ওই হোটেলেরই এক সিলিং রিপেয়ারার স্যামুয়েল হোয়াইট বললেন, “২০ থেকে ৩০ মিনিট ধরে এই ধ্বংসের কাজ চালানো হয়েছে।” স্যামুয়েল আরও জানিয়েছেন যে, ৬০০ পাউন্ড অর্থাৎ ভারতীয় মূল্যে প্রায় ৫৬ হাজার টাকা পেতেন তাঁর ওই সহকর্মী। কিন্তু সে টাকা বহু দিন ধরে বাকি থাকায় শেষমেশ এমন কাণ্ড ঘটান অভিযুক্ত ওই শ্রমিক। স্যামুয়েল আরও জানিয়েছেন যে, “সব কাজ প্রায় শেষই হয়ে গিয়েছিল। খুব শীঘ্রই মালিককে হোটেল হ্যান্ডওভার করারও কথা ছিল। শেষ মুহূর্তের কিছু কাজ বাকি ছিল। আর ঠিক তখনই এমন কাণ্ড ঘটল।”